**Dôvodová správa**

**Osobitná časť**

Čl. I:

K bodu 1:

Platná legislatíva podmienky výlučne na prevádzku drezín poháňané ľudskou silou nestanovuje. Dreziny sú prevádzkované iba podľa podmienok platných pre hnacie dráhové vozidlá, čo ich prevádzku značne komplikuje. S prihliadnutím na jednoduchosť obsluhy a nízku rýchlosť drezín poháňaných ľudskou silou nie je potrebné, aby sa na ich vedenie uplatňovali také požiadavky, ako na vedenie hnacích dráhových vozidiel s motorovým pohonom. Bezpečnosť prevádzky bude zároveň zaistená podmienkou fyzicky oddeliť úsek s prevádzkou drezín od úseku dráhy, na ktorom je prevádzkovaná iná doprava. Dreziny poháňané ľudskou silou nie je vzhľadom na jednoduchosť ich konštrukcie potrebné podrobovať typovým skúškam ako iné dráhové vozidlá. Zároveň za účelom zachovania bezpečnosti musí byť osoba, ktorá obsluhuje drezinu preukázateľne poučená o jej obsluhe osobou, ktorá je držiteľom preukazu na vedenie dráhového vozidla.

K bodom 2 až 5:

Vzhľadom na skutočnosť, že vedenie dreziny bude vykonávané ako voľnočasová aktivita, je tu predpoklad výskytu alkoholu, prípadne inej návykovej látky. Z dôvodu zaručenia bezpečného prevádzkovania drezín je teda potrebné upraviť skutkovú podstatu priestupku, ako aj oprávnenie osobám, ktoré vykonávajú štátny dozor, vyzvať osobu, ktorá vedie drezinu poháňanú ľudskou silou, aby sa podrobila vyšetreniu, či nie je pod vplyvom alkoholu, inej návykovej látky alebo lieku, ktoré by mohli znížiť jej schopnosť bezpečne viesť drezinu. Predmetné ustanovenia majú hlavne preventívny charakter, zároveň však zabezpečujú vymožiteľnosť práva.

K bodu 6:

Ustanovenie upravuje sankcie za porušenie povinností za účelom zaručenia bezpečnej prevádzky drezín poháňaných ľudskou silou.

K bodom 7 a 8:

Legislatívno – technické úpravy.

Čl. II:

Účinnosť zákona sa navrhuje k 1. augustu 2020.